Í gærkvöldi og fyrrakvöld voru haldnir fjölmennir kynningarfundir í Hlíðarbæ um sameiningarmál Arnarneshrepps og Hörgárbyggðar . Kosið verður um sameininguna laugardaginn 20. mars nk . Á fyrri fundinum fór Kristján L. Möller , samgöngu - og sveitarstjórnaráðherra , yfir stefnu ríkisins um eflingu sveitarstjórnarstigsins til að unnt sé að færa verkefni og völd nær fólkinu út um land . Eitt meginatriðið í þeim efnum er að sameina sveitarfélög , svo að þau stækki og geti ráðið við fleiri verkefni . Í forföllum ráðherrans á seinni fundinum fór Hermann Sæmundsson , skrifstofustjóri , yfir málið . Á fundunum fór Björn Ingimarsson , ráðgjafi , ítarlega yfir niðurstöður samstarfsnefndarinnar . Umræður urðu svo um málið frá ýmsum hliðum . Á myndinni hér fyrir ofan eru oddvitar Arnarneshrepps og Hörgárbyggðar , Axel Grettisson og Helgi Steinsson , ásamt Kristjáni L. Möller . Hér fyrir neðan er mynd af hluta fundarmanna á seinni fundinum og svo er mynd af Hermanni Sæmundssyni eftir að hafa verið leystur út með kleinupoka til að fara með í ráðuneytið , en ráðherrann hrósaði kleinunum sérstaklega . Þær voru bakaðar af félagskonum í Kvenfélagi Hörgdæla sem sáu um veitingarnar á kynningarfundunum .